शराबबंदी के लिए कांग्रेसी धरने पर कहा-रमन राज में कोचियों को छूट
कांग्रेसियों ने धरना देकर सरकार को कोसा
प्रदेश में पूर्ण शराबबंदी की मांग को लेकर जिले के सभी ब्लाक मुख्यालयों में कांग्रेसियों ने शनिवार को धरना-प्रदर्शन किया। गांधी चौक में जिला पदाधिकारियों ने धरना देकर मुख्यमंत्री के नाम से एसडीएम को ज्ञापन सौंपा।
जिला कांग्रेस कमेटी ने राज्य सरकार की शराब नीति की कड़ी निंदा करते हुए सरकार के शराब बेचने के निर्णय को लोकतंत्र के लिए अत्यंत शर्मनाक बताया और राज्य में पूर्ण शराबबंदी की मांग की। विधायक गुरूमुख सिंह होरा, प्रदेश पीसीसी सचिव पंकज महावर, कार्यवाहक जिलाध्यक्ष विजय देवांगन ने कहा कि लगता है कि पुलिस और आबकारी विभाग से सरकार ने अपना नियंत्रण खो दिया है। शराब कोचियों को मनमानी करने की छूट सरकार ने दे रखी है।
एक ओर सरकार शराबबंदी की बात करती है और दूसरी ओर सरकार खुद शराब दुकान संचालित करने की बात कर रही है। राज्य सरकार द्वारा सार्वजनिक उपक्रमों के माध्यम से शराब दुकानें संचालित करने का निर्णय लेकर प्रदेश की जनता को बर्बाद करने का प्रयास किया जा रहा है। सरकार संविधान की व्यवस्था लागू करने को लेकर गंभीर नहीं है। शराब दुकानों के संचालन को लेकर सार्वजनिक उपक्रम, कार्पोरेशन बनाने का फैसला संविधान का उल्लंघन है। कांग्रेसियों ने कहा कि बापू की लाठी के सहारे प्रदेश में शराबबंदी लागू कराएंगे। धरना प्रदर्शन में ब्लाक अध्यक्ष विजय गोलछा, वसीम कुरैशी, देवेन्द्र, युनूस गौंड़, निखिलेश दीवान, विक्रांत शर्मा, हरमिंदर छाबड़ा, विशाल आदि उपस्थित थे।
आमदी के रंगमंच पर दिया धरना
ग्रामीण ब्लाक कांग्रेस कमेटी अध्यक्ष नीशू चंद्राकर के निर्देश पर ग्रामीणों ने भी सरकार के खिलाफ नारेबाजी कर शराबबंदी की मांग को लेकर आमदी के रंगमंच में धरना-प्रदर्शन किया। यहां विधायक गुरुमुख सिंह होरा, पीसीसी सचिव आनंद पवार, नीशु चन्द्राकर ने सरकार की नीति को लेकर जमकर भड़ास निकाली और सरकार द्वारा शराब बेचने के निर्णय को शर्मनाक बताया। उन्होंने प्रदर्शन के बाद नायब तहसीलदार गोविंद को मुख्यमंत्री के नाम ज्ञापन सौंपा।
धमतरी। शराब दुकान को बंद करने की मांग को लेकर नायब तहसीलदार को ज्ञापन सौंपा।
कुरूद। पूर्ण शराबबंदी की मांग काे लेकर कांग्रेसजनों ने कुरूद में धरना देकर प्रदर्शन किया। इस दौरान उन्होंने राष्ट्रीय और राज्य राजमार्ग पर स्थित शराब दुकानों को स्थानीय निकायों के माध्यम से नगर के रिहायशी क्षेत्राें में स्थानांतरित कर राज्य सरकार द्वारा खुद शराब बेचने की नीति का भी जमकर विरोध किया। पूर्व विधायक लेखराम साहू, सोमप्रकाश गिरी, ब्लाक कांग्रेस अध्यक्ष राजकुमार अग्रवाल, भरत नाहर, घनश्याम चंद्राकर, किसान कांग्रेस जिलाध्यक्ष तपन चंद्राकर, प्रमोद साहू, मुकेश कोसरे, रामदत्त शुक्ला, खेमराज चंद्राकर, रमेशर साहू, मनोज अग्रवाल सहित बड़ी संख्या में कार्यकर्ता शामिल थे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva